Line Barfod (EL), 2008-05-15:
Regeringen har en meget klar strategi, som beskæftigelsesministeren et par gange åbent er kommet til at fortælle om, om at man ønsker at skabe et nyt Danmark.
Man ønsker at flytte penge, indflydelse, magt, hele den måde, samfundet er indrettet på fra vores fælles demokratisk styrede over til det private markedsstyrede.
En væsentlig måde at gøre det på, er jo at undergrave det kommunale selvstyre.
Det har man dels gjort med kommunalreformen, der væsentligt har indskrænket det kommunale selvstyre, dels med det jerngreb, man har lagt om kommunernes og regionernes økonomi.
For det er jo ikke rigtigt, når det her gentagne gange er blevet sagt, at der er tale om en fri forhandling mellem to ligeværdige parter.
Vi har tidligere under lignende debatter i Folketinget meget klart fået bekræftet både fra ordførere og fra den tidligere finansminister, at for så vidt angår den økonomiske ramme, er der tale om et diktat.
Det er ikke sådan, at kommunerne kan sidde og forhandle med finansministeren om, hvor mange penge der er til rådighed.
Nej, selve rammen er et diktat.
Så kan man forhandle lidt om, hvordan pengene må fordeles inden for rammen.
De seneste lovforslag, der er kommet, som også andre ordførere har været inde på, betyder jo, at bare man overskrider med 1 kr., så skal man betale dummebøder til finansministeren.
Vi havde det meget tydeligt, som fru Özlem Sara Cekic var inde på, da vi havde samråd med velfærdsministeren i forgårs om de sociale udgifter, hvor regeringen blev ved med at sige, at der skal bruges flere penge på det sociale område, på forebyggelse, på anbringelse af børn osv., men hvis kommunerne så vil leve op til det, vil de blive straffet af regeringen, fordi de så bryder det udgiftsloft, som regeringen har fastsat.
Og Dansk Folkeparti vil så være med til med den lovgivning at straffe kommuner for at yde en social indsats.
Vi ser også meget tydeligt i forhold til den igangværende konflikt, hvor regeringspartierne og Dansk Folkeparti fralægger sig ethvert ansvar og siger, at de ikke vil blande sig.
Men det er jo regeringen og Dansk Folkeparti, der har blandet sig, som har fastsat de økonomiske rammer, og som har lavet en lovgivning, der gør, at det er finansministeren, der har vetoretten.
Det er finansministeren, der har givet Kommunernes Landsforening lov til at indgå forlig med FOA, der brød rammen lidt, men det er også finansministeren, der har vetoret i forhold til, at Danske Regioner ikke kan få lov til at indgå en aftale med Sundhedskartellet, der bryder rammen.
Så ansvaret ligger hos regeringen og Dansk Folkeparti, og det ville klæde de pågældende partier at gå ud og sige det åbent.
Hvis vi en dag skal have genopbygget velfærdssamfundet, skal forhindre den udvikling, som beskæftigelsesministeren ønsker med et helt nyt Danmark, og i stedet sikre, at vi får en fælles solidarisk velfærd, skal vi følge den vej, som de konfliktende offentlige medarbejdere viser, og så skal vi arbejde for et solidarisk system, hvor man ikke ser på folks pengepung, når de skal have hjælp, og hvor man sikrer, at der er gode vilkår for medarbejderne og dermed også nogle, der i fremtiden vil tage sig af vores børn og vores syge og vores ældre.
Jeg har ikke indtryk af, at det faktisk er det, regeringen og Dansk Folkeparti ønsker.